
"„DIDIS SAVO PAPRASTUME, 
KILNUS SAVO GYVENIME“ 


KuNiIGOo TEODORO BRAZIO VILNIAUS LAIKOTARPIS (1896-1917) 


Kunigas Teodoras BRAZYS (1870-1930) buvo plačiašakė 
asmenybė, savo veiklą paskyrusi bažnyčiai, muzikai, švietėjiškam 
darbui bei tautiniam atgimimui. Ypač reikšmingu matmeniu jis 
įsiliejo į tuo metu besiformuojančios lietuvių profesinės tautinės 
muzikos kūrybą bei plėtotę. Buvo žinomas kaip vienas uoliausių 
bažnytinės muzikos kūrėjų, kaip muzikologas, teorijos vadovėlių 
autorius, folkloro rinkėjas ir tyrinėtojas, lietuvių liaudies dainų 
harmonizuotojas. Muzikinė Brazio kūryba, lyginant su jo amžininkų 
Juozo Naujalio, Česlovo Sasnausko, šiandien mums menkiau 
pažįstama. Mažiau jos aptiksime publikuotu pavidalu, o ir išlikusi 
archyvinė medžiaga - nėra gausi, išblaškyta skirtingose saugojimo 
vietose. Šio kunigo ir kompozitoriaus gyvenimo ir kūrybos kelią 
sąlygiškai galima skirti į du laikotarpius: Vilniaus (1886-1917) 

ir Kauno (1918-1930). Straipsnyje siekiama detaliau apžvelgti 
būtent Vilniaus laikotarpį, kurio metu Brazio ganytojišką darbą 
reikšmingai palydi muzikinė atlikėjo ir kompozitoriaus veikla, 
dvejų metų bažnytinės muzikos studijos Vokietijoje, Rėgensburge. 


Jis „<...> nebuvo nei genijus, nei legendinis asmuo, ta- 
čiau produktyvus meile bažnyčios muzikai, didis savo pa- 
prastume, kilnus savo gyvenime“, — taip apie savo mokytoją 
Teodorą Brazį, prabėgus ketvirčiui amžiaus nuo jo mirties, 
1956-aisiais, rašė kunigas Balys Chomskis. 

Teodoro Brazio muzikinė kūryba, kaip ir kitų jo kartos 
lietuvių kompozitorių, skleidėsi bažnytinės muzikos žanruo- 
se, liaudies dainų išdailose, be to, jo veiklą reikšmingai pa- 
pildė straipsniai, teoriniai darbai, pedagogika, folkloro rinki- 
mas. Šių darbų visuma buvo reikšminga atgimstančios Lie- 
tuvos kultūrai, tautinės profesinės muzikos formavimuisi ir 
plėtotei. Vis dėlto Brazio muzikinės veiklos kontekstai, deta- 
lės, jo kūrybos visuma šiandien vis dar nėra gerai pažįstama, 
netapo ji ir nūdienos muzikinio repertuaro savastimi, ypač 
jei lygintume su jo amžininkų kompozitorių — Juozo Nau- 
jalio, Česlovo Sasnausko kūrybos paplitimu. Viena vertus, 
tautinio atgimimo laikų tikrovės suvokimas ir atsakomybės 
už savo darbus jausmas, o ir vidinis imperatyvas — skleisti 
tautinę kultūrą — esmingai nulėmė Brazio muzikinės veiklos 
kryptį. Kita vertus, jis buvo dvasininkas, todėl jo muzikinė 
veikla glaudžiai siejosi su jo pašaukimu, pastoracine veikla. 
Šalia bažnytinių pareigų ir kiti kunigai aktyviai reiškėsi kul- 
tūrinėje, politinėje, švietėjiškoje, patriotinėje, socialinėje 
veikloje etc. 

Minimu metu kunigai turėjo didelės įtakos visuomenės gy- 

venime, buvo iškilūs autoritetai, auklėtojai, socialiniai dar- 

bininkai, kūrę dvasingumo bei moralumo idealus, saugoję 
ir skleidę tautines vertybes. Amžininkų atsiminimuose likę 

GREAT IN HIS SIMPLICITY, NOBLE IN HIS LIFE 


On the priest and composer Teodoras BRAZYS (1870-1930) 

Fr Teodoras Brazys (1870-1930) was a versatile personality, active 
in the Church, music, education and the national revival. He was 
very important to the formation of professional Lithuanian music, 
and to its development. Brazys was well known as an ardent creator 
of sacral music, as a musicologist, as the author of books on the 
theory of music, as a researcher of Lithuanian folklore, and as a 
harmoniser of Lithuanian folk songs. His musical works are less 
well known compared with those of his contemporaries Juozas 
Naujalis and Česlovas Sasnauskas. The life and work of Teodoras 
Brazys can be divided into two parts, his activities in Vilnius 
(1886-1917), and Kaunas (1918-1930). The music historians 
Vytautė MARKELIŪNEINĖ and Jurgita VALČIKAITĖ present 

the Vilnius period of his activities, where his pastoral work was 
supplemented by his activities as a performer and composer, and 
by his two years studying sacral music in Regensburg (Germany). 


dvasininkų portretai, jų veiklos panoramos liudija dvasininkų 
reikšmę valstybės gyvenime apskritai. Vilniaus metraštinin- 
ko, rašytojo Rapolo Mackonio (1900-1982) raštuose skaito- 
me vaizdingą prisiminimą: „Nuo 1915 metų Subačiaus gatvės 
16-ame name veikė vadinamoji didžioji lietuvių prieglauda, 
kurioje gyveno keli šimtai mokinių. Į šią prieglaudą patekau 
1918 metų pavasarį ir išgyvenau joje labai sunkius laikus. 
Nepraėjo nei pusmetis nuo juodosios spalio dienos, kai buvo 
gautas įsakymas prieglaudą iškraustyti, nes jos patalpos rei- 
kalingos lenkų prieglaudai. <...> Kaip šiandien menu: prie 
durų stovi kun. Bieliauskas, dr. Augevičius, kanauninkas 
Kukta, dr. Basanavičius ir kiti. Miesto viršininko įgaliotinis 
kreipiasi į prieglaudos globėjus, reikalaudamas geruoju ne- 
delsiant ištuštinti patalpas. Dr. Augevičius atsako: - Duokite 
tinkamas patalpas ir laiką, tada galėsime perkelti“ (Macko- 
nis, 2001, p. 82). Tai tik vienas dvasininkų kovos siekiant 
teisingumo savo tautiečių labui pavyzdžių. 


Visa tai nebuvo svetima ir Braziui. Būdamas ypač konser- 
vatyvus, stropiai saugantis tradicijas ir vengiantis naujovių, jis 
dirbo ten, kur jautėsi galįs prisidėti prie Lietuvos muzikos (ir 
ne tik) kėlimo: „Visas muzikos srity spragas tuojau pastebėda- 
vo, suprasdavo kas reikalingiausia ir dirbdavo, neieškodamas 
sau nei pelno, nei garbės — buvo kuklus žmogus“, — taip savo 
draugą ir bendradarbį charakterizavo Naujalis (Narbutienė, 
1968, p. 89). 

Nors Brazys neturėjo tokio plataus muzikinio išsilavinimo 
kaip jo amžininkai Naujalis ar Sasnauskas, o jo studijos apėmė 
gerokai siauresnę sritį, jis, kaip vėliau rašė muzikologas Juo- 

Rėgensburgo aukštosios bažnytinės muzikos mokyklos dėstytojai ir studentai 1906 m. Antras iš dešinės sėdi Teodoras Brazys. 
Nuotrauka iš Rėgensburgo aukštosios bažnytinės muzikos mokyklos archyvo. 
Užrašas kitoje nuotraukos pusėje: E.D. Walkiewicz, St. Jozefowicz, J.J. Pieeron, J.B. Klein, J. Vasinis, Alph. Dress, J. Bonn, V. Franka, 
S. Mayerthaller, J. Wanke, W. Hilt, P. Sommer, A. Kather, F.X. Zintl, F. Becht, K. Schimpl, A. Treibenreif, J. Lorenz, Th. Sanchez, J. Lajos, 
Th. Brazis, Th. Lamers, K. Kindsmuller, Dr. Weinmann, F.X. Engelhardt, Dr. F.X. Haberl. M. Haller, Dr. Bauerle, Dr. Endres, J.Rener 


zas Kreivėnas, „<...> dirbo su dideliu profesiniu pasirengimu, 
ir muzika jam nebuvo vien pramoginė veikla šalia kunigystės. 
Jis išvengė šio tipo žmonėms ypač pavojingo paviršutinišku- 
mo ir diletantiškumo“ (Kreivėnas, 1956, p. 10). 

Kompozitoriaus kūrybinę veiklą sąlygiškai galima skirti 
į du laikotarpius: 1896-1917 metai — Vilniaus ir 1918-1930 
metai — Kauno. Pastaruoju pasirodo svarbiausi Brazio teori- 
niai, publicistiniai darbai — „Giedojimų mokykla“, „Muzikos 
teorija“, „Harmonija“, „Choralo mokykla“ etc!. Be švietėjiš- 
kos veiklos, Brazys aktyviai reiškiasi visuomeninėje, kultūri- 
nėje srityse. Tačiau dar iki tol, apie dvidešimtmetį trukusiame 
Vilniaus laikotarpyje, į kurį įsiterpia kunigystė Balstogėje ir 
studijos Rėgensburge, tebėra nemažai anksčiau neaptartų as- 
pektų, apie kuriuos daugiau žinių aptinkame Brazio amžinin- 
ko kun. Prano Bieliausko (1883-1957) dienoraštyje. 

Kompozitorius, vargonininkas, pedagogas, muzikologas, 
chorų dirigentas visą savo gyvenimą paskyrė muzikai, švie- 
timui, mokslinėms studijoms. Kūrybinės veiklos pradžia ga- 
lima laikyti 1896 metus, kai Brazys įstojo į Vilniaus kunigų 
seminariją. 


1582 metais Vilniaus vyskupo Jurgio Radvilos įkurta Vil- 
niaus diecezinė seminarija buvo pirmoji kunigų seminarija 
ir antra po Vilniaus universiteto aukštoji mokykla Lietuvos 
pų rūmų, Universiteto g. 6, o klierikai apgyvendinti vyskupo 
namuose netoli Katedros. 1774-aisiais seminarija perkeliama 


į Šv. Ignoto gatvėje buvusį jėzuitų naujokyną. Pertvarkius 
Šv. Jurgio kankinio bažnyčią ir senosios regulos karmelitų 
vienuolyną, 1797 metais seminarija persikelia į šias patalpas 
ir veikia jose iki Antrojo pasaulinio karo pabaigos. Svarbu 
paminėti, jog seminarijos gyvenimui didelės įtakos turėjo 
sudėtinga Vilniaus krašto istorija. Iki Vilniaus grąžinimo Lie- 
tuvai (1939) seminarijoje buvo dėstoma tik lotynų, rusų (nuo 
1843) ir lenkų kalbomis. Maža to, seminaristų buvo reikalau- 
jama net ir pamokslus sakyti rusų kalba. Tik Vilniaus lietuvių 
Seimui įteikus tuometiniam vyskupui Edwardui von Roppui 
(1851-1939) peticiją, nuo 1906-ųjų buvo įvestos neprivalo- 
mos lietuvių kalbos pamokos. 1939-1941 metais vyskupui 
Mečislovui Reiniui (1884-1953) teko kviesti jaunuolius iš 
visos Lietuvos važiuoti į Vilnių, kad seminarija pagaliau tap- 
tų lietuviška. Suvokdami valstybinės kalbos reikšmę ir jos 
svarbą tautos išlikimui, daugelis vėliau seminariją baigusių 
dvasininkų uoliai stengėsi plėsti lietuvybę, saugoti lietuvių 
kalbą. Vienas jų buvo ir Brazys. 


Po ketverių metų, įšventintas į kunigus, būsimasis kompo- 
zitorius pradėjo dirbti Balstogėje, kur kunigavo iki 1905-ųjų. 
Ten aktyviai reiškėsi ir kaip muzikas: reorganizavo chorą, 
rūpinosi liturginiu repertuaru, tobulino bažnytinį giedojimą. 
Sėkminga veikla atkreipė Vilniaus vyskupo Edwardo von 
Roppo dėmesį: 1905 metais vyskupijos lėšomis Brazys buvo 
pasiųstas dvejiem metams mokytis į Rėgensburgo aukštąją 
bažnytinės muzikos mokyklą. Ją baigė su pagyrimu. 

Be jokios abejonės, Brazio estetinės pažiūros buvo sufor- 
muotos Vokietijoje. Rėgensburge jis išsamiai studijavo chora- 
lą, lankė klasikinės polifonijos, chorvedybos ir vargonų kla- 
ses. Vis dėlto apsiribojimas tik bažnytine muzika atitraukė nuo 
išsamesnių pasaulietinės muzikos tyrinėjimų, vėliau lėmusių 
kritišką požiūrį į amžininkų kūrybą. Tačiau, kaip savo diplo- 
miniame darbe pastebėjo muzikologė Dainora Merčaitytė — 
„<...> ar galėjo Brazys muziką vertinti iš kitų pozicijų? Visų 
pirma, jis buvo dvasininkas, ištikimas bažnyčios kanonams ir 
muzikoje matęs geriausią jos taikomąją paskirtį. Rėgensburgo 
bažnytinės muzikos mokykla suformavo jo kūrybos stilių bei 
estetines nuostatas, nepripažįstančias jokių kompromisų. <...> 
Gindamas bažnyčią nuo pasaulietinės dvasios, Brazys rėmėsi 
pripažintais autoritetais, atstovavusiais, visų pirma, romantiz- 
mo estetikai, nes būtent romantikai idealizavo viduramžius, 
pasisakė už praeities tradicijų atgaivinimą ir išsaugojimą, grį- 
žimą prie pirminių bažnytinės muzikos šaltinių. Rėgensburgo 
mokykla kaip tik ir siekė įgyvendinti tuos idealus, kurie bren- 
do šimtmečio bėgyje“ (Merčaitytė, 1990, p. 26). Akivaizdu, 
jog tos pačios idėjos skatino jį atsigręžti ir į tautinę, liaudies 
muziką. 

Grįžęs po studijų, Brazys apsigyveno Vilniuje. Dvasininko 
pašaukimas, muziko profesija bei supantys bendraminčiai nu- 
kreipė į atitinkamus veiklos barus: 1907-1917 metais Kunigų 
seminarijoje dėstė giedojimą, dirbo Katedros choro bei orkest- 
ro dirigentu, aktyviai reiškėsi įvairių draugijų veikloje. 1915 
metais, įsikūrus lietuvių gimnazijai, dirbo muzikos disciplinų 
bei dainavimo mokytoju. 


Vokiečių kariuomenei 1915 metų rugsėjį užėmus Vilnių, ini- 
ciatyvos ėmėsi Lietuvių draugijos dėl karo nukentėjusiems 
šelpti centro komitetas. Gimnazija buvo įsteigta kaip priva- 
ti ir iš pradžių vadinosi — „J. Basanavičiaus, M. Biržiškos ir 
P. Gaidelionio Vilniaus lietuvių gimnazijos kurso pamokos“. 
Patalpos buvo išnuomotos Didžiosios Pohuliankos (dabar 
Jono Basanavičiaus) ir Kaukazo (Mindaugo) gatvių sankryžo- 
je, Nr.14/17. Vadovauti gimnazijai pasiūlyta Mykolui Biržiš- 
kai (1882-1962), literatūros istorikui, baigusiam Maskvos uni- 
versitetą. Pirmasis mokytojų tarybos posėdis įvyko 1915 metų 
rugsėjį. Po kelių mėnesių gimnaziją į savo globą perėmė Vil- 
niaus lietuvių švietimo draugija „Rytas“. Nuo 1916 metų va- 
sario 16 d. Biržiškos vadovaujamos mokyklos oficialus pava- 
dinimas — „Ryto“ draugijos Vilniaus lietuvių gimnazija. Mo- 
kytojauti į gimnaziją atėjo lietuvių tautinio atgimimo pašaukti 
Vilniaus krašto šviesuoliai. Pirmųjų mokytojų sąraše — būsi- 
mos nepriklausomos Lietuvos Respublikos istorinės asmeny- 
bės: prezidentai Antanas Smetona (1874-1944) ir Aleksandras 
Stulginskis (1885-1969), švietimo ministras Konstantinas 
Šakenis (1881-1959). Tautos patriarchas Jonas Basanavičius 
(1851-1927) buvo ne tik gimnazijos steigėjas, bet ir jos gy- 
dytojas, tautosakos būrelio vadovas. Drauge mokykloje dar- 
bavosi įžymūs kompozitoriai Juozas Naujalis (1869-1934) ir 
Teodoras Brazys, garsūs dailininkai Antanas Žmuidzinavičius 
(1876-1966), Vytautas Kairiūkštis (1890-1961), vyskupas 
Mečislovas Reinys (1884-1953) etc. (Klimka, 2015). 


Sunku aprėpti visus Brazio veiklos barus. Nors ir lakoniš- 
ki, tačiau ypač vertingi užrašai jau minėtame Bieliausko die- 

noraštyje liudija, jog muzikas aktyviai reiškėsi įvairių draugijų 
veikloje, dažnai lankydavosi vaikų prieglaudose, dalyvaudavo 
įvairiuose vakaruose, su to meto šviesuoliais dalydavosi ne tik 
profesiniais, bet ir asmeniniais rūpesčiais. 


Šalia Brazio bendražygių būtina paminėti kunigus Kristu- 
pą Čibirą (1888-1942), Juozapą Kuktą (1873-1942), Ni- 
kodemą Raštutį (1881-1947), Petrą Kraujalį (1882-1933), 
vadovavusius Vilniaus Šv. Zitos, „Ryto“ ir Šv. Kazimiero 
draugijoms. Vadovaujant Kraujaliui, 1922 metais „Ryto“ 
draugija perėmė savo žinion visą Vilniaus krašto lietuvių 
švietimo darbą, ypatingą dėmesį skirdama mokytojų gerovei 
užtikrinti. 1937 metais Vilniuje, Šv. Petro ir Povilo kapinėse 
už mokytojų paaukotus pinigus Kraujaliui buvo pastatytas 
paminklas su užrašu „Dirbo mokyklai ir tautai“. Tuo tarpu 
kun. Raštutis, nors nebuvo Šv. Kazimiero draugijos pirmi- 
ninkas, reikšmingai prisidėjo puoselėjant draugijos veiklą. 
Mackonis apybraižoje apie Vilniaus kunigus mini, jog bū- 
tent Raštutis spręsdavo, kuriam skyriui reikalinga parūpinti 
lietuviškų knygų, kuriame kaime galima steigti naujus 
skyrius etc. Natūralu, jog ir Brazys, gyvendamas Vilniui ir 
Lietuvai atsidavusių bendražygių apsuptyje, savo gyvenimą 
įprasmino darbuodamasis švietimo bei lietuviškos dvasios 
kėlimo labui. 


Kunigas Bieliauskas buvo ne tik Brazio mokinys Vilniaus 
seminarijoje, bet vėliau tapo ir artimu bičiuliu, kolega, bendra- 
žygiu. Apie savo mokytoją, seminarijos autoritetą, seminaristų 
globėją, dienoraštyje Bieliauskas rašė: „Teodoras Brazys- 
Frei?, geras mokytojas, savo dalyką puikiai išmanė. Visų mė- 
giamas“ (Bieliauskas, 2013, p. 104). „Dėl savo balso, ir dėl to, 
jog gerai pažinojau gaidas, tapau rimtu choristu, šulu. Kunigas 
Brazys mums, choristams, teikė privilegiją — prieš sumą ga- 
lėjome grįžti į seminariją ir tą laiką išnaudoti pamokų ruošai. 
Tai buvo tarsi atlygis už choro pratyboms sugaištą laiką“ (ten 
pat, p. 109). Daugelio švenčių metu choro repertuaras neapsi- 
eidavo be paties Brazio kurtų kompozicijų: „Daug darbo reika- 
lavo choras, giesmių mokymasis, mat kiekvieno sekmadienio 
procesijai katedroje kun. Brazys komponavo responsoriumus 
<...>“ (ten pat, p. 109). Akivaizdu, jog vėliau šis seminaristų 
choras labai išgarsėjo. Tai lėmė vadovo užsispyrimas, uolus 
darbas ir aukšti reikalavimai. Apie šį chorą ne kartą Bieliaus- 
kas prisimena ir 1920-1957 metų dienoraštyje: „Dvi valandi 
turime dainybos pamokas savaitėje. Reikalui pasitaikius extra 
giedojimo pasiruošimas. Užgavėnėms dar programinis vakaras 
su choru. Mokinamės mišias keturbalses, tribalses procesijai ir 
šventėms Responsorijas. Darbo be galo, be krašto“ (Bieliaus- 
kas, 2012, p. 430). 

„Lapkričio 9 kun. Brazio vardinės. Jis per pietus patiekė 
dviem klierikams vieną butelį alaus. Taip buvo praktikuoja- 
ma visus ketverius metus. <...> [Prasižengusiam seminaristui] 
kunigas Brazys davė perrašyti psalmę su gaidomis pažymint 
Initium, Medium, Finis. [Jis] vietoj gaidų ženklų nupiešė 
paukštelius: /nitium — paukštelis skečia sparnelius, Medium — 
sparneliai išskleisti, Finis — paukštelis pamažu glaudžia spar- 
nelius <...>“ (Bieliauskas, 2013, p.102). Iš šios citatos matyti, 
koks artimas buvo šio dvasininko bei seminaristų santykis. 
Akivaizdu, kad Brazys studentams buvo ne tik autoritetingas 

dėstytojas, mokytojas, bet ir geras draugas, suprantantis, pa- 
mokantis, užjaučiantis. 

Teigiama, jog Brazio kūrybinis palikimas yra didelis, ta- 
čiau kol kas nėra galimybių jį nuodugniai, išsamiai išskleisti, 
sukonkretinti, stokojant archyvinės medžiagos. Įrašas Bieliaus- 
ko dienoraštyje liudija, kad dar anuomet dalis jo kompozicijų 
galėjo pražūti: „Šiais mokslo metais (1909-1910 — Aut. past.) 
man teko gyventi celėje su gerais draugais Mykolu Malinaus- 
ku ir Juozu Kusta. <...> antrasis kiek gyvesnis, gerai orientuo- 
jasi gaidose <...>. Jis buvo perrašęs į storą sąsiuvinį visas kun. 
Brazio kompozicijas <...>. Deja, po kelerių metų seminarijos 
choro spintoje radau tik tos knygos aptaisus. Klierikai važiuo- 
dami atostogų išsiplėšė iš tos knygos vieną kitą Brazio kūrinė- 
lį, kuris patiko, išsivežiojo ir negrąžino. Galimas daiktas, kad 
kai kurie dalykėliai ir visiškai žuvo“ (ten pat, p.123). 

Brazio būta didelio patrioto, atkaklaus lietuviškų reikalų 
gynėjo. Dienoraštyje Bieliauskas prisimena vieną incidentą, 
kai, norėdamas seminarijoje turėti daugiau lietuviškų knygų, 
buvo įskųstas už neva nelegalių leidinių gabenimą. Brazys 
buvo vienas tų, kurie jį užstojo, paaiškindamas, jog Šv. Ka- 
zimiero draugijos tikslas (į kurią buvo užsirašęs Bieliauskas 
ir per ją gaudavo knygų) — platinti katalikiškos dvasios kny- 
gas, tad seminaristo poelgis yra netgi pagirtinas. Jei ne Bra- 
zio žodis, vargu ar už tokią veiklą Bieliausko nebūtų pašalinę 
iš seminarijos. 


Verta prisiminti, jog Šv. Kazimiero draugija minimu laiko- 
tarpiu buvo kone vienintelė ir pagrindinė lietuviškos katali- 
kiškos spaudos iniciatorė. Pirmieji Šv. Kazimiero draugijos 
lotyniškais rašmenimis. Vilniuje lietuviškos spaudos švyturiu 
1905 metų spalio 13-ąją 
įregistravus Šv. Kazimiero draugijos pasitikėjimo bendro- 


tapo laikraštis „Vilniaus žinios“. 


vės įstatus, 1905-1906 metais buvo išleisti devyni pirmieji 
Šv. Kazimiero draugijos leidiniai, pradėtas leisti pirmasis 
Kauno lietuviškas savaitraštis ,„Nedėldienio skaitymas“, ku- 
rio pirmuoju redaktoriumi tapo Žemaičių kunigų seminarijos 
rektorius prelatas Antanas Karosas (1856-1947). Netrukus 
pasirodo periodiniai leidiniai „Ateitis“, „Draugija“, „Gar- 
nys“ efc. bei įvairios knygos. Vėliau šios draugijos veikla 
persikėlė į Kauną; tuo tarpu rūpindamasi tautiečių teisėmis 
1922 metais Vilniaus kunigija inicijavo vietinės Šv. Kazimie- 
ro draugijos steigimą. Draugijai iki 1932-ųjų pirmininkavo 
kunigas Antanas Viskantas (1877-1940), vėliau kunigas Vin- 
centas Taškūnas (1892-1967). 


Dirbdamas seminarijoje, kunigas didelę laiko dalį sky- 
rė ir Katedros chorui — jo reformavimui, siekdamas grąžinti 
liturginei muzikai tikrąjį jos grynumą ir šventumą. Jis iš pa- 
grindų ėmėsi keisti choro repertuarą ir giedojimo stilių. Jam 
vadovaujant, Katedroje bažnytinė muzika pasiekė aukštą lygį. 
„Prie vargonų yra labai geras choras, kunigo Brazio surink- 
tas, — rašoma 1911 metais „Aušroje“. — Tai pirmutinis Vilniuje 
tikrai bažnytinis choras. Labai būtų gera, kad paskui katedrą, 
kaip Vilniaus diecezijos motyną, pradėtų sekti ir kitos bažny- 
čios.“ Svarbu paminėti, jog šiame chore, kaip ir buvo numatyta 
popiežiaus Pijaus X dokumente, moterų balsai buvo pakeis- 
ti berniukų balsais. Toks choras tuo metu gyvavo tik Kauno 


Teodoro Brazio nuotrauka, dedikuota krikšto dukrai 
Zofijai Naujalytei. 
Lietuvos mokslų akademijos Vrublevskių biblioteka, 
Naujalio Juozo fondas F. 125-296 


katedroje, suburtas kito Rėgensburgo mokyklos absolvento — 
Juozo Naujalio. 

Matydamas lietuviško repertuaro stygių, Brazys pats kūrė 
muziką liturgijai, harmonizavo liaudies dainas, taip siekda- 
mas stiprinti tautinę lietuvių savimonę. Kaip tik šiuo laiko- 
tarpiu Brazio pavardė vis dažniau ima figūruoti ir lietuviškoje 
periodikoje. 

1913 metais „Aušroje“ pradedamos spausdinti jo harmo- 
nizuotos lietuvių liaudies dainos. Pirmoji iš paskelbtųjų buvo 
„Tykiai tykiai Nemunėlis teka“, subalsuota mišriam chorui. 
Kituose 1913 metų „Aušros“ numeriuose ir viename 1914-ųjų 
numeryje buvo publikuotos dar 25 Brazio subalsuotos liaudies 
dainos. Prasidėjus Didžiajam karui, dauguma darbų, tarp jų — 
dainų publikacijos bei Katedros choro veikla — nutrūko. 

Nuo 1911 iki 1915 metų Brazio veiklos pėdsakai Bieliaus- 
ko dienoraščiuose nutrūksta. (to meto įrašų nėra išlikę). Tačiau 
po kurio laiko šių dvasininkų likimai ir vėl susipina pastora- 
cinėje bei muzikinėje veikloje, juos susieja graži draugystė, 
abiem aktualūs rūpesčiai. Apie tai galima spręsti iš tolimesnio 
Bieliausko dienoraščio, liudijančio 1915-1919 metų istorinės 
sostinės gyvenimą, ypač čia gyvenusių lietuvių rūpesčius, ku- 
rie buvo itin svarbūs šviesuoliams dvasininkams. 

Harmonizuotos liaudies dainos „Atskrenda sakalėlis“ 
rankraščio faksimilė. 
Lietuvos literatūros ir meno archyvas, F. 469, ap. 1, b. 47 


1916 m. vasario 27 d. Bieliauskas rašė: „<...> Vakare kuni- 
gą Teodorą Brazį aplankė trys vokiečių kariškiai, Dešimtosios 
armijos laikraščio bendradarbiai. Dalyvavo Juozas Naujalis, 
Kalinauskis ir kiti. <...> prie pianino rodė kiekvienas savo mu- 
zikinius gabumus. <...> Iš lietuviškų kūrinių Vokiečiams pati- 
ko Naujalio „Noktiurnas“; kitų lietuviškų kūrinių ir neturėta. 
Tik Juozas Naujalis lietuvišku motyvu improvizavo gana ilgai. 
Daug kalbėta apie lietuvių liaudies dainų kilmę ir jomis grožė- 
tasi, kalbėta ir apie lietuvių tautą bei jos ateity“. 

1917 m. sausio 5 d.: „Aš, Povilas Dogelis, Stanislovas 
Smolinskis ir Petras Žarnauskas nutarėme šiandieną sudaryti 
kvartetą. Kiekvienai naujai kvarteto repeticijai kunigas Teodo- 
ras Brazys pasižadėjo parašyti šiokį tokį kūrinėlį“. Aptinkama 
dar keletas įrašų, kuriuose minimas šis kvartetas bei Teodoras 
Brazys, parašęs po vis naują kūrinį. Belieka tik stebėtis žmo- 
gaus sugebėjimu organizuoti laiką ir darbą, pareigą ir pomė- 
gius. Juk net ir tokia veikla, dalyvavimas mėgėjiško kvarteto 
repeticijose reikalavo laiko. 

Bieliausko dienoraštyje Brazio pavardė ne kartą minima 
aprašant įvairių draugijų, prieglaudų vakarus: 1917 m. vasario 
10 d. „Zitiečių vardu Liutnės salėje ruošiamas lietuvių vakaras. 
Pirmą kartą vaidinamas pagal Marijos Radzevičiūtės “Žemės 
dulkes' Jono Strazdo scenai parengtas veikalas Sugrįžo". Sce- 
noje artistų daug ir visi tautiškai pasipuošę. Originalūs šokiai. 

Švedas, varomas Sibiran, jaudino publiką. Pabaigoje “Apo- 
teozė'. Kunigo Teodoro Brazio liaudies melodijų motyvais 
parašyta kantata“; vasario 20 d.: „Dominikonų g.12 valgykloje 
Užgavėnių pramoga. Kadangi mūsų kvartetas pasiruošęs pa- 
dainuoti keletą dalykėlių, tai Dogelis savo iniciatyva į Lietuvių 
valgyklą pakvietė 30 inteligentų. Retkarčiais gerai pasimatyti 
ir pasilinksminti. Kvartetui dirigavo pats Teodoras Brazys. Vi- 
siems labai patiko <...>“; rugpjūčio 12 d.: „Antakalnio vaikų 
prieglaudoje šiandien vakarėlis. <...> Iš dainų labiausiai pati- 
ko Juozo Naujalio “Kur bėga Šešupė". Kunigui Teodorui Bra- 
ziui pritariant pianinu, “solistė? padainavo pusę pirmo dainos 
posmo, o kitą pusę visi vaikai traukė unisonu <...>“. Kaip ma- 
tyti iš citatų, be Brazio neapsieina nė vienas ryškesnis muziki- 
nis renginys. 

Karui baigiantis, lietuviai aktyviai svarstė Lietuvos likimą 
ir jos nepriklausomybės idėjas. 1917 m. gegužės 25 d. drauge 
su kitais bendraminčiais Brazys pasirašė politinį memorandu- 
mą, ginantį lietuvių teises spręsti krašto likimą, siekti visiškos 
nepriklausomybės. Tai buvo atsakas į panašų dokumentą, iš- 
dėstytą lenkų aktyvistų. Už šią veiklą 1917 metais vyskupijos 
vyresnybė jį nubaudė, atleido iš seminarijos profesoriaus ir 
visų pareigų Katedroje, suspendavo vienam mėnesiui nuo ku- 
nigavimo. Apie tai rašo ir Bieliauskas. Akivaizdu, jog Braziui 
tai buvo didžiulis smūgis. Jis pasijuto pažeistas ir pažemintas, 
juolab nebuvo nusistatęs prieš dvasiškąją vyresnybę, visada 
gerbė jos autoritetą. Bausmę jis atliko, bet į Gardino vienuo- 
lyną, į kurį buvo siunčiamas, nenuvyko, taip pat nepriėmė 
paskyrimo vikarauti Stakliškėse. Pasak Bieliausko, Vilniaus 
vyskupu tapęs Jurgis Matulaitis (1871-1927) ne tik panaikino 
Braziui bausmes, bet ir siūlė jam grįžti į seminariją profeso- 
riauti. Nepriėmęs jokių siūlymų, Brazys toliau tęsė savo dar- 
bus, pradėtus už Vilniaus ribų. 

Nors 1917 metais Brazys palieka Vilnių, jo pavardė ir to- 
liau Bieliausko dienoraštyje neišnyksta, o čia randami įrašai 
jau po 1918 metų Vasario 16-osios nepriklausomybės paskel- 
bimo nusako neblėstantį jo autoritetą ir reikšmę istorinės Lie- 
tuvos sostinės gyvenime. 1918 m. gegužės 2 d.: „Lietuviai 
ryžtasi veikti, viešai pasirodyti. Reikia pašventinti Lietuvos 
vėliavą. <...> Chorui vadovauti kviečiamas kunigas Teodoras 
Brazys. Pagrindinis choras — Vilniaus, jį papildys Panevėžio, 
Šiaulių, Kauno ir kt. choristai — iki 150 žmonių“; birželio 
2 d.: „Dievo kūno procesija <...>. Vietoj kunigo Teodoro 
Brazio chorui diriguoja kunigas Jonas Jaškevičius. Paskuti- 
nę responsoriją giedant choras taip skandalingai susimaišė, 
kad net man gėda buvo stovėti šalia tokio choro <...>“. Ši 
citata liudija, kad Braziui išvykus pasikeitė ir Vilniaus bažny- 
tinės muzikos situacija. Sostinė neteko mėgstamo ganytojo, 
reiklaus, darbštaus, principingo bažnytinės muzikos specia- 
listo, pedagogo, aktyvaus lietuviškojo gyvenimo darbininko. 
Tai liudija ir Bieliausko dienoraščio eilutės: „Kunigas Rei- 
nys kalbėjo pabrėždamas Bakšio norus — baigus užsienyje 
aukštesniuosius mokslus dirbti mieste, o ne provincijoje. Bet, 
vadinasi, štai kas atsitinka, matome: kunigai dr. Jonas Stepo- 
navičius išvytas į Sumiliškes, prof. Jonas Skruodys - į sodžių, 
Gringonis — į sodžių, prof. Teodoras Brazys - į sodžių. Lieka 
mažai mūsų darbininkų Vilniuje, o darbo visose srityse labai 
daug <...>“. 

Yra žinoma, jog Brazys dar 1917 metais palieka Vilnių, 
tačiau Bieliausko dienoraštyje 1918 m. spalio 19 d. aptinkame 
įrašą: „<...> Grįžęs į namus užėjau pas kunigą Teodorą Brazį 
pasidalyti įspūdžiais“. Minimas paliudijimas atskleidžia, jog 
dauguma Brazio gyvenimo detalių nėra žinomos, ir vargu ar 
kada pavyks jas atskleisti. 

Vilniaus laikotarpis, apie kurį daugiausia žinių pateikia 
Bieliausko dienoraščiai, Braziui buvo pamatas, užgrūdinęs jį 
kaip kunigą, žmogų, suformavęs kaip muziką, padiktavęs es- 
minius gyvenimo ir veiklos prioritetus, imperatyvus. Čia buvo 
lemta iškilti jo kaip dvasininko, muziko, aktyvaus Vilniaus 
kultūrinio gyvenimo veikėjo autoritetui. 

Priverstinai palikęs Vilnių, Brazys ir toliau aktyviai reiš- 
kėsi šio miesto gyvenime. „1918 m. išrinkus Lietuvos Tautos 
tarybą, jis su Naujaliu ir Juozu Tallat-Kelpša (1889-1949) pa- 
rašė jai raštą, siūlydamas Vilniuje įsteigti valstybinę konser- 
vatoriją, sudarė ir tam reikalingų lėšų sąmatą“ (Ramoškaitė, 
2014, p. 22). 

Vis dėlto nesėslus, daugiau kaip penkmetį trukęs gyvenimo 
laikotarpis sudarė sąlygas atsirasti liaudies dainų rinkiniams ir 
teoriniams muzikos darbams. Brazys keliavo po Dzūkiją, rin- 
ko liaudies dainas. Vienas po kito pasirodė muzikologiniai dar- 
bai. Skirtinguose šaltiniuose aptinkame žinių, jog Braziui teko 
gyventi Perlojoje, Kietaviškėse, Dauguose ir Merkinėje, tačiau 
kuriuo metu ir kaip ilgai minėtose vietovėse buvo apsistojęs, 
nėra aišku. Remiantis Bieliausko dienoraščio eilutėmis yra Ži- 
noma, kad Merkinėje jis praleido ne mažiau kaip dvejus metus, 
apsistojęs pas kleboną Kazimierą Ribikauską (1875—1949). 
Ten rinko liaudies melodijas, jas harmonizavo ir, kaip mini- 
ma dienoraštyje, rengėsi „Kauno universitetan profesoriauti“ 
(Bieliauskas, 2012, p. 589). Galima spręsti, jog Brazys gyveno 
ten iki 1923-iųjų, kai buvo pakviestas į Žemaičių kunigų se- 
minariją. Anot muzikologės Živilės Ramoškaitės, Merkinėje 
Brazys dėstė muziką progimnazijoje. 

Nuo 1924 metų Brazys — Lietuvos (vėliau — Vytauto Di- 
džiojo) universiteto Teologijos-filosofijos fakulteto docentas. 
Ten dėstė bažnytinę muziką ir muzikos istoriją, vadovavo stu- 
dentų, bažnyčios ir seminarijos chorams. 

1928 metais Teodoras Brazys buvo paskirtas ką tik įkur- 
tos Kaišiadorių vyskupijos kapitulos prelatu, tačiau netrukus, 
sušlubavus sveikatai, išvyko gydytis į Italiją. Iš ten gyvas ir 
sveikas Lietuvos taip ir nebepasiekė: 1930 metų rugsėjo 10 
dieną Miunchene jį ištiko priepuolis, baigęsis mirtimi. Brazys 
palaidotas Kaišiadorių bažnyčios šventoriuje. 

Prisimindamas savo mokytoją kunigas Chomskis rašė: 
„Šiandien, kuomet atsisuku atgal į praeitį, <...> matau nuosta- 
biai gyvą savo profesorių, paprastą, kuklų, liūdnomis akimis ir 
lėta eisena žmogų. Ir kas, jį kartą pažinęs, neprisimintų? Vie- 
nintelis, tuo laiku Kauno kunigų seminarijoje populiariausias 
profesorius, jaunimo draugas ir tėvas <...>. Niekas jo nebijojo 
ir nevengė, bet mylėjo ir ieškojo. <...> Brazys buvo stambaus 
sudėjimo žmogus. Tokia pati stambi Brazio figūra buvo ir lie- 
tuvių muzikoje, kuri buvo jo gyvenimas, džiaugsmas ir rūpes- 
tis <...>“ (Chomskis, 1956, p. 9). 


Jurgita VALČIKAITĖ, 
Vytautė MARKELIŪNIENĖ 


' Būtina paminėti, jog tai buvo pirmieji ir ilgą laiką vieninteliai tokio po- 
būdžio veikalai, parašyti lietuvių kalba apskritai. Daugelis vėliau gar- 
sių lietuvių muzikų pirmąsias teorijos žinias įgijo studijuodami Brazio 
vadovėlius, todėl šie darbai ilgainiui įgavo dar didesnę vertę. 

2 Teodoro Brazio tėvas, valstiečiai, buvo atleisti nuo baudžiavos, todėl 
prie pavardės atsirado priedas — Frey arba Frei (/rei — vok. laisvas). 

